Det har ligget længe i kortene, at samarbejdet med Aarhus Universitetshospital skulle være fortid. Fra 1. januar 2013 skal Aalborg Sygehus samarbejde med Aalborg Universitet. På samme tidspunkt påbegyndes byggeriet af Aalborg Universitetshospital, som skal ligge i et område vest for Hadsund Landevej i Aalborg Øst. - Projektet er rigtig langt og rigtig godt på vej, siger Jens Ole Skov, sygehusdirektør på Aalborg Sygehus til TV2/Nord. Det er et år siden, at det blev muligt at tage sin lægeuddannelse i Aalborg. - Jeg tror ikke rigtig, at det vil påvirke de studerende. Nu kan man læse medicin i Aalborg, og vi vil selvfølgelig levere den bedst mulige undervisning, siger Jens Ole Skov, sygehusdirektør, Aalborg Sygehus til TV2/Nord.
Aalborg Sygehus skal fra 2013 ikke længere samarbejde med Aarhus Universitetshospital.